กรุงเทพประกันกำไรอื้อ3พันล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

ขึ้นอันดับ 2 ทำเบี้ยใหม่สูงสุด เหตุยอดขายผ่านแบงก์หนุนส่ง
โพสต์ทูเดย์ — กรุงเทพประกันชีวิตคว้ากำไรปี 2553 รวม 2,796.48 ล้านบาท เพิ่มขึ้น 135.85%
นายโชน โสภณพนิช รักษาการกรรมการผู้จัดการใหญ่ บริษัท กรุงเทพประกันชีวิต (BLA) เปิดเผยว่า ปี 2553 บริษัทมีกำไรสุทธิ 2,796.48 ล้านบาท เพิ่มขึ้น 1,610.79 ล้านบาท หรือคิดเป็น 135.85% ด้านกำไรสุทธิต่อหุ้นอยู่ที่ 2.33 บาทต่อหุ้น จากปี 2552 ซึ่งมีกำไรสุทธิต่อหุ้นอยู่ที่ 1.12 บาทต่อหุ้น
สำหรับสาเหตุที่สำคัญมาจากรายได้เพิ่มขึ้น 7,265.59 ล้านบาท แยกเป็นเบี้ยประกันภัยรับสุทธิเพิ่มขึ้น 6,350.22 ล้านบาท รายได้จากการลงทุนเพิ่มขึ้น 705.02 ล้านบาท กำไรจากการลงทุนในหลักทรัพย์เพิ่มขึ้น 214.87 ล้านบาท รายได้อื่นลดลง 4.32 ล้านบาท 
ด้านค่าใช้จ่ายในการรับประกันภัยเพิ่มขึ้น 5,117.15 ล้านบาท แยกเป็นการตั้งเงินสำรองประกันชีวิตเพิ่มขึ้น 3,978.98 ล้านบาท เงินจ่ายตามกรมธรรม์ประกันชีวิตเพิ่มขึ้น 958.83 ล้านบาท ค่าจ้างและค่าบำเหน็จเพิ่มขึ้น 199.97 ล้านบาท ค่าใช้จ่ายส่งเสริมการขายและค่าใช้จ่ายในการรับประกันลดลง 20.63 ล้านบาท 
นอกจากนี้ ยังมีค่าใช้จ่ายในการดำเนินงานเพิ่มขึ้น 117.66 ล้านบาท ขาดทุนจากอัตราแลกเปลี่ยนเพิ่มขึ้น 17.75 ล้านบาท และภาษีเงินได้นิติบุคคลเพิ่มขึ้น 402.24 ล้านบาท 
ทั้งนี้ สมาคมประกันชีวิตไทยรายงานว่า ปี 2553 บริษัท กรุงเทพประกันชีวิต มีเบี้ยรับรวม 2.63 หมื่นล้านบาท เพิ่มขึ้น 32% จากปี 2552 แยกเป็นเบี้ยลูกค้ารายใหม่ 7,752.1 ล้านบาท เพิ่มขึ้น 42% มีส่วนแบ่งเบี้ยลูกค้ารายใหม่อันดับ 2 รองจากเอไอเอ ประเทศไทย
ทั้งนี้ เมื่อปลายปี 2553 นายถนอมศักดิ์ สหรัตน์ชัย ผู้บังคับบัญชาสายงานวิจัย บล.พัฒนสิน วิเคราะห์ว่า บริษัท กรุงเทพประกันชีวิต มีการเติบโตดีอย่างต่อเนื่อง และมีความสามารถในการหากำไรจากพอร์ตลงทุน ซึ่งมีกำไรจากพอร์ตลงทุนอยู่จำนวนมากที่ยังไม่รับรู้ 
อีกทั้งยังมีความสามารถในการทำให้กำไรดีขึ้นได้จากผลิตภัณฑ์ที่ออกมา หนุนรายได้และมาร์เก็ตแชร์ให้มีการเติบโต นอกจากนี้เมื่อทิศทางอัตราดอกเบี้ยเป็นขาขึ้นก็จะส่งผลประโยชน์ต่อธุรกิจประกันด้วย
นายสุวัฒน์ บำรุงชาติอุดม ผู้จัดการฝ่ายวิจัยหลักทรัพย์ บล.บัวหลวง กล่าวว่า บริษัท กรุงเทพประกันชีวิต มีการขายประกันผ่านธนาคารกรุงเทพ (BBL) ก็ทำได้ค่อนข้างดีมาก ซึ่งปี 2554 ถ้าไม่มีความรุนแรงทางการเมืองก็จะทำให้มียอดขายประกันมากขึ้น